रवि मन्नो से मिलने भुवाली जाता है। मन्नो के बीमारी से अभिशप्त जीवन में, निपट अकेलेपन के दुख में, अपनी पीड़ा को समेटकर अपने पास छुपा लेने के स्वाभिमान में एक आकर्षण है, रवि जिससे स्वयं को बिंधा हुआ पाता है। परन्तु यह एक स्थिति मात्र है। रवि के इस लगाव और मन्नो से अनौपचारिक व्यवहार की सदिच्छा में भी एक सतर्क दूरी कायम रहती है। रवि के अन्दर प्रेम की वह गहरी आकांक्षा अजन्मी ही रही आती है जो किसी ठोस और दायित्त्वपूर्ण निर्णय तक ले जा सके। यह एक अजीब स्थिति है कि मोह तो उपजा है लेकिन उत्कंठा का आवेग कुछ मद्धिम ही है। इसीलिये अन्यों से, मन्नो की नियति से रवि को अफसोस होता है पर अभी खुद की अकर्मण्यता का बोध भी मन में नहीं आता।